**Nová cyklotrasa na Kysuciach Dunajov - Milówka**

Obec Dunajov je ďalšou kysuckou obcou, kde sa realizovala cyklotrasa. Projekt vznikol najmä vďaka osobnej angažovanosti p. primátora mesta Krásno nad Kysucou Ing. Jozefa Grapu, ktorý je zároveň vedúcim partnerom všetkých 5 zainteresovaných obci. Na území Slovenska je to Mesto Krásno nad Kysucou, obec Oščadnica a obec  Dunajov, na území Poľska je to Gmina Rajcza a Milówka.

Projekt „Výstavba cezhraničnej slovensko-poľskej turistickej trasy“, číslo projektu: PLSK.01.01.00-SK-0056/16-00, ktorý bol schválený na realizáciu v rámci Programu Interreg V-A Poľsko – Slovensko 2014-2020, sa realizuje v celkovej novovybudovanej dĺžke viac ako 20 km. Vedie z obce Dunajov po hrádzi rieky Kysuce cez Mesto Krásno nad Kysucou, kde je možnosť prepojenia sa na bystrickú cyklotrasu, ďalej do obce Oščadnica, cez časť Rovne, Vreščovka do Poľskej Rajcze a Milówky.

Dokončenie realizácie projektu sa predpokladá na konci októbra 2018, čo netrpezlivo očakávajú všetci záujemci o cykloturistiku.